KOMMISSIONENS FORORDNING (EF) Nr. 2279/1999

af 28. oktober 1999

om salg til forudfastsatte priser af uforarbejdede tørrede figner fra 1998-høsten, som spanske og græske oplagringsorganer ligger inde med, til destillationsindustrien og foderindustrien

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2201/96 af 28. oktober 1996 om den fælles markedsordning for forarbejdede frugter og grøntsager(1), ændret ved forordning (EF) nr. 2199/97(2), særlig artikel 9, stk. 8, og

ud fra følgende betragtninger:

(1) I artikel 9, stk. 3, andet afsnit, i forordning (EF) nr. 2201/96 er det fastsat, at der kan træffes særforanstaltninger for produkter, som ikke kan afsættes på normale betingelser; da en mængde på ca. 2624 tons tørrede figner, som spanske og græske oplagringsorganer ligger inde med, ikke længere er egnet til konsum, bør den sælges til særlige anvendelsesformål som omhandlet i artikel 6, stk. 2, i forordning (EØF) nr. 626/85 af 12. marts 1985 om oplagringsorganernes opkøb, salg og oplagring af uforarbejdede tørrede druer og figner(3), senest ændret ved forordning (EF) nr. 1437/97(4);

(2) alkoholindustrien og foderindustrien rummer afsætningsmuligheder for uforarbejdede tørrede figner, som er uegnet til konsum, og de produkter, som oplagringsorganerne ligger inde med, bør afsættes til disse to sektorer; i betragtning af de begrænsede mængder og de særlige markeder, som mængderne er bestemt for, er salg til forudfastsatte priser den mest egnede salgsmåde;

(3) det passende niveau for salgsprisen er det samme for de to destinationer, da betingelserne for adgangen til disse to destinationer er ens, og den i artikel 9, stk. 3, andet afsnit, i forordning (EF) nr. 2201/96 omhandlede særlige sikkerhed bør fastsættes ud fra forskellen mellem den normale markedspris for tørrede figner og den salgspris, der er fastsat i nærværende forordning;

(4) i Kommissionens forordning (EØF) nr. 1707/85 af 21. juni 1985 om oplagringsorganernes salg af uforarbejdede tørrede figner til fremstilling af alkohol(5) er der fastsat betingelser for salg af uforarbejdede tørrede figner til destillationsindustrien; for de samme produkter, der er bestemt til foder, er det for at lette kontrollen af overholdelsen af det særlige anvendelsesformål nødvendigt at definere det færdigprodukt, der skal fremstilles, samt fremstillingsfristen og kræve tilsagn fra fabrikanten om, at han anvender de pågældende produkter til fremstilling af foder;

(5) de i denne forordning fastsatte foranstaltninger er i overensstemmelse med udtalelse fra Forvaltningskomitéen for Forarbejdede Frugter og Grøntsager -

UDSTEDT FØLGENDE FORORDNING:

Artikel 1

1. Oplagringsorganerne i bilaget sælger destillationsindustrien og foderindustrien de mængder uforarbejdede tørrede figner fra 1998-høsten, som de ligger inde med, efter bestemmelserne i forordning (EØF) nr. 626/85, afsnit III, og i nærværende forordning til en pris af 4 EUR pr. 100 kg netto.

2. Den særlige sikkerhed som omhandlet i artikel 9, stk. 3, andet afsnit, i forordning (EF) nr. 2201/96 fastsættes til 15 EUR pr. 100 kg netto.

Artikel 2

1. Ansøgningerne om køb indgives til oplagringsorganerne for de produkter, som hvert af dem ligger inde med.

2. Oplagringsorganerne underretter efter anmodning de berørte om de disponible mængder og de steder, hvor produkterne er oplagret.

Artikel 3

Bestemmelserne i forordning (EØF) nr. 1707/85 gælder for salg af uforarbejdede tørrede figner til destillationsindustrien.

Artikel 4

1. De uforarbejdede tørrede figner, der sælges til foderindustrien, anvendes til fremstilling af produkter henhørende under KN-kode 2309.

2. Fremstillingen skal senest afsluttes 90 dage efter datoen for antagelsen af ansøgningen om køb som omhandlet i artikel 8, stk. 2, i forordning (EØF) nr. 626/85.

3. Ansøgningen om køb indeholder ud over oplysningerne i artikel 7, stk. 2, i forordning (EØF) nr. 626/85 en erklæring, hvori ansøgeren forpligter sig til at anvende de tørrede figner til fremstilling af de i stk. 1 omhandlede produkter.

Artikel 5

1. Medlemsstaterne foretager fysisk kontrol og dokumentkontrol for at sikre, at de udbudte produkter anvendes efter nærværende forordning.

2. Medlemsstaterne træffer de nødvendige foranstaltninger for at sikre de interesserede virksomheder lige adgang til de udbudte mængder.

Artikel 6

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 28. oktober 1999.

På Kommissionens vegne

Franz FISCHLER

Medlem af Kommissionen

(1) EFT L 297 af 21.11.1996, s. 29.

(2) EFT L 303 af 6.11.1997, s. 1.

(3) EFT L 72 af 13.3.1985, s. 7.

(4) EFT L 196 af 24.7.1997, s. 62.

(5) EFT L 163 af 22.6.1985, s. 38.

BILAG

>TABELPOSITION>